  Наталья Тетерина 26-тӥ коньывуонэ Ижкарысь лулчеберетъя «Аксион» дворецын Гурт возёсын но сиён-юон поттон удысын ужасьёслэн нуналзылы (пусйиське коньывуонлэн кыкетӥ арнянуналаз) сӥзем сӥё-дано пумиськон ортчиз. Отын Удмуртиысь гурт возёсъя но сиён-юонъя министрлэсь ужзэ быдэсъясь Александр Прохоров бусы ужъёслы йылпумъянъёс лэсьтӥз, люкаськем калыкез праздникен ӟечкылаз. Со сяна, гурт возёсын ужасьёсты элькунысь кивалтэтлэн тӧроез Ярослав Семёнов, Кун Кенешлэн кивалтӥсез Алексей Прасолов но ужъя министрлэсь ужзэ быдэсъясь Надежда Губская сӥлы каризы. Александр Прохоров ивортэмъя, таяз арын элькунамы котькулэсь трос ю тысь октэмын — 785 сюрс тонналэсь трос, одӥг гектарысь шорлыдын 22,8 центнер бичазы. Лымшор ёросъёс пӧлын тужгес трос ю тысь люказы Можга (78,8 сюрс тонна), Алнаш (71,6 сюрс тонна) но Сарапул (62,3 сюрс тонна) ёросъёс. Уйпалан – Шаркан (44,4 сюрс тонна), Балезино (34,8 сюрс тонна) но Юкаменск (25,8 сюрс тонна) ёросъёс.  Ю тысьлэн удалтонлыкезъя лымшорын азьпалан Вавож ёрос  — одӥг гектарысь 30 центнер пала басьтӥзы, уйпалан азьпала потӥз Шаркан ёрос — 22,8 центнер. Нимаз возёсъёсты басьтоно ке, таяз арын тужгес трос ю тыс жильдӥз Грак ёросысь «Родина» — одӥг гектарысь 42,5 центнер (Кылем арын Можга ёросын «Родина» возёсын 38,4 центнер потӥз вал).  Нош пудо сиён чакланъёсъя одӥг но ӝыны арлы тырмыны кулэ — 3 миллион 400 сюрс тонналэсь трос дасязы. Удмуртилэн даур пала вуись историяз таӵе бадӟым лыдпусозь вуылымтэ на вал. Одӥг пудо йырлы 40 центнерлэсь трос сиён дасяны быгатӥзы ньыль ёросъёс – Алнаш, Каракулино, Шаркан но Дэбес. Дас витез ёросъёс 30 центнерлэсь трос люказы, эшшо витез – 27 центнерлэсь трос.  Верано ке быдэсак, ар удалтӥз. Но та удалтонын туж трос нюансъёсыз, шуом. Кизьны потӥм 3 арнялы бергес, зоръёс люкетӥзы ужаны. Но <...> результатэз — шумпотымон Александр Прохоров, Удмуртиысь гурт возёсъя но сиён-юонъя министрлэсь ужзэ быдэсъясьЭлькунын сиён-юон поттон но йылэ: 15 процентлы — тылобурдо сӥль, 11 процентлы — сюро таза пудо, парсь но вал сӥль но сӥльлэсь сиёнъёс, 8 процентлы — юон йӧл. Удмуртиысь продукция Россиысь 70 пала улосвылъёсы вузаське, пусйиз Александр Прохоров. Элькунысь тужгес устооссэ ужасьёсты, азьветлӥсь возёсъёсты но муниципал кылдэтъёсты пӧртэм данъетъёсын — дипломъёсын, грамотаосын, медальёсын но дано нимъёсын пусйизы. Соос пӧлын Ува ёросысь Ленин нимо колхозысь тракторист-машинист Евгений Пушин но. Со тракторист луыса куать ар ужа ини. Та удысужлыкез пиосмурт аслыз матынгес, капчигес шуыса бырйиз. Евгений Пушин туэ «Удысужлыкъя устоез» огъяросси конкурслэн улосвыл люкетаз «Гурт возёсысь устоез тракторист-машинист» номинациын нырысетӥ луиз. Солэн верамезъя, вожвылъяськонэ пыриськисъёс ваньзы кужмоесь вал. «Кызьы ке но озьы пӧрмиз, мон конкурсын ворми шуыса. Тужгес шугез — со гырон вал. Отын кулэ вал вань тодон-валанэз но быгатонлыкез возьматыны. <…> Бусы ужъёс, соос возьмато, кызьы тон ужаськод, кыӵе рос-прос тон техникаез дасяд, со медаз тӥяськы шуыса, ӧжытгес лэсьтӥськон ужъёс мед луозы шуыса», — вераз журналистъёслы Евгений Пушин. Конкурслэн улосвыл люкетаз вормемез понна трактористлы Удмуртилэн тӧроеныз кинюртэм диплом но 40 сюрс манетлы сертификат сётӥзы. Коньдонэз пиосмурт юртсэ тупатон но пуктӥськон ужъёслы кутыны малпа. Тодэ вайытом, «Удысужлыкъя устоез» огъяросси конкурслэн йылпумъян люкетэз 7-тӥ куарусёнэ Тамбов улосвылысь Кирсанов карын ортчиз. Удмуртиысь Евгений Пушин аслаз номинацияз 10-тӥ инты басьтӥз. Вуоно арын тракторист вожвылъяськонлы умойгес дасяськоно шуэ. Тегъёс: Ижкар Удмуртия гуртвозёс бусыужъёс данъетъёс гуртвозёсъяминистерство  